[pic] | EVROPSKA KOMISIJA |

Bruselj, 9. 5. 2010

COM(2010) 2010 konč.

Predlog

UREDBA SVETA

o vzpostavitvi Evropskega mehanizma za finančno stabilizacijo

Predlog

UREDBA SVETA

o vzpostavitvi Evropskega mehanizma za finančno stabilizacijo

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 122(2) Pogodbe,

ob upoštevanju predloga Komisije,

ob upoštevanju naslednjega:

(1) Člen 122(2) Pogodbe predvideva možnost, da lahko Unija državi članici, kadar je v težavah ali ji zaradi izjemnih okoliščin, nad katerimi nima nikakršnega nadzora, resno grozijo hude težave, ponudi finančno pomoč.

(2) Takšne težave lahko povzroči resno poslabšanje mednarodne gospodarske in finančne situacije.

(3) Doslej najhujša finančna kriza in gospodarski upad, ki sta zajela svet v zadnjih dveh letih, sta močno prizadela gospodarsko rast in finančno stabilnost ter povzročila močno poslabšanje položaja držav članic v smislu njihovih primanjkljajev in dolgov.

(4) Poglobitev finančne krize je privedla do hudega poslabšanja pogojev najemanja posojil za več držav članic euroobmočja, ki ga ni mogoče pojasniti z osnovnimi ekonomskimi načeli. Če na tej točki nastale situacije ne začnemo obravnavati kot nujne, ta lahko postane resna grožnja stabilnosti, enotnosti in celovitosti celotnega euroobmočja.

(5) Da bi to izjemno situacijo lahko obravnavali onkraj nadzora držav članic, je nujno treba vzpostaviti mehanizem za stabilizacijo na ravni Unije in tako ohraniti finančno stabilnost v Evropi. Takšen mehanizem lahko Uniji omogoči usklajeno, hitro in učinkovito odzivanje na pereče težave, do katerih lahko pride v določeni državi članici euroobmočja.

(6) Glede na njihove specifične finančne posledice odločitve o odobritvi finančne pomoči Unije v skladu s to uredbo pomenijo izvedbeno pristojnost, ki jo je treba podeliti Svetu.

(7) Kadar se bo ta mehanizem aktiviral, bo treba določiti stroge pogoje gospodarske politike, da se ohrani vzdržnost javnih financ zadevne države članice in ponovno vzpostavi njena zmožnost, da se financira na finančnih trgih.

(8) Komisija mora redno ugotavljati, ali izjemne okoliščine, ki ogrožajo finančno stabilnost Evropske unije kot celote, še vedno trajajo.

(9) Obstoječi mehanizem, ki zagotavlja srednjeročno pomoč državam, ki niso članice euroobmočja, kakor je bil vzpostavljen z Uredbo Sveta (ES) št. 332/2002, mora biti še naprej na voljo –

SPREJELA NASLEDNJO UREDBO:

Člen 1 Cilj in obseg

Za ohranitev stabilnosti, enotnosti in celovitosti celotnega euroobmočja ta uredba vzpostavlja pogoje in postopke, v skladu s katerimi se finančna pomoč Unije lahko odobri državi članici euroobmočja, ki je v težavah ali ji zaradi izjemnih okoliščin, nad katerimi nima nikakršnega nadzora, resno grozijo hude gospodarske ali finančne težave.

Člen 2 Oblika finančne pomoči Unije

1. Finančna pomoč Unije za namene te uredbe pomeni posojilo ali kreditno linijo, odobreno zadevni državi članici.

V ta namen Evropska unija skladno s sklepom Sveta iz člena 4 Komisijo pooblasti, da najame posojila na kapitalskih trgih ali pri finančnih institucijah.

2. V skladu s členom 3 so neporavnani zneski posojil ali kreditnih linij, odobrenih državam članicam v okviru obstoječega mehanizma za stabilizacijo, omejeni na kritje, razpoložljivo v okviru zgornje meje lastnih sredstev za odobritve plačil.

Člen 3 Jamstva

1. Za posojila in kreditne linije nad zgornjo mejo iz člena 2(2) se uporabi skupno in sorazmerno jamstvo držav članic euroobmočja.

2. Vsaka država članica euroobmočja jamči za zneske nad zgornjo mejo iz odstavka 1 glede na svoj delež v vplačanem kapitalu Evropske centralne banke.

3. V primerih, ki jih zajema ta člen, se Komisija glede razpoložljivosti uradov za ta namen lahko zanese na službe nacionalnih uradov za javni dolg v državah članicah euroobmočja.

4. Država članica, ki prejme finančno pomoč, za katero se je odločil Svet v skladu s to uredbo, ne zagotovi jamstva. Skladno s tem se izračuna jamstvo, ki ga zagotovijo druge države članice.

5. Države članice sprejmejo potrebne ukrepe, s katerimi zagotovijo, da se jamstvo zagotovi v desetih dneh po odločitvi Sveta v skladu s členom 4.

Člen 4 Postopek

1. Država članica, ki prosi za finančno pomoč Unije, se s Komisijo v povezavi z Evropsko centralno banko posvetuje glede ocene svojih finančnih potreb ter Komisiji in Ekonomsko-finančnemu odboru predloži osnutek programa za gospodarsko in finančno prilagoditev.

2. Finančna pomoč Unije se odobri s sklepom, ki ga sprejme Svet s kvalificirano večino na predlog Komisije.

3. Sklep o odobritvi posojila vsebuje:

(a) znesek, povprečni rok zapadlosti, formulo za izračunavanje cen, največje število obrokov, obdobje razpoložljivosti finančne pomoči Unije in druga podrobna pravila, potrebna za izvajanje pomoči, vključno s pravili za izvajanje jamstev iz člena 3;

(b) splošne pogoje gospodarske politike, povezane s finančno pomočjo Unije, namenjeno ponovni vzpostavitvi zdrave gospodarske ali finančne situacije v zadevni državi članici in njene zmožnosti, da se financira na finančnih trgih;

(c) odobritev programa za prilagoditev, ki ga pripravi država članica prejemnica, s katerim bo izpolnila ekonomske pogoje, povezane s finančno pomočjo Unije.

4. Sklep o odobritvi kreditne linije vsebuje:

(a) znesek, pristojbino za razpoložljivost kreditne linije, formulo za izračunavanje cen, ki se uporablja za sproščanje sredstev, obdobje razpoložljivosti finančne pomoči Unije in druga podrobna pravila, potrebna za izvajanje pomoči, vključno s pravili za izvajanje jamstev iz člena 3;

(b) splošne pogoje gospodarske politike, povezane s finančno pomočjo Unije, namenjeno ponovni vzpostavitvi zdrave gospodarske ali finančne situacije v zadevni državi članici;

(c) odobritev programa za prilagoditev, ki ga pripravi država članica prejemnica, s katerim bo izpolnila ekonomske pogoje, povezane s finančno pomočjo Unije.

5. Komisija in zadevna država članica podpišeta memorandum o soglasju, v katerem so podrobno določeni splošni pogoji gospodarske politike, ki jih je določil Svet na podlagi mnenja Ekonomsko-finančnega odbora. Komisija memorandum o soglasju predloži Evropskemu parlamentu in Svetu.

6. Komisija ponovno preuči splošne pogoje gospodarske politike iz odstavkov (3)(b) in (4)(b) vsaj vsakih šest mesecev ter zadevni državi članici predlaga spremembe, ki bi jih morda lahko vnesla v svoj program za prilagoditev.

7. Svet s kvalificirano večino na predlog Komisije odloči o morebitnih prilagoditvah prvotnih splošnih pogojev gospodarske politike ter odobri revidiran program za prilagoditev, kot ga pripravi država članica prejemnica.

8. Če je predvideno financiranje izven Unije, zlasti iz Mednarodnega denarnega sklada, za katerega so predvideni pogoji gospodarske politike, se zadevna država članica naprej posvetuje s Komisijo. Komisija preuči možnosti, ki so na voljo v okviru mehanizma finančne pomoči Unije, ter skladnost predvidenih pogojev gospodarske politike z zavezami zadevne države članice glede izvajanja priporočil Sveta in sklepov Sveta, sprejetih na podlagi člena 121, člena 126 in člena 136 Pogodbe. O tem obvesti Ekonomsko-finančni odbor.

Člen 5 Odplačevanje posojila

1. Posojilo se praviloma odplačuje obročno.

2. Komisija redno preverja, ali je gospodarska politika države članice prejemnice skladna z njenim programom za prilagoditev in s pogoji, ki jih je Svet določil v skladu s členom 4(3)(b). V ta namen ta država članica Komisiji zagotovi vse potrebne informacije in z njo v celoti sodeluje.

3. Na podlagi ugotovitev takšnega preverjanja Komisija po pridobitvi mnenja Ekonomsko-finančnega odbora odloči o sprostitvi nadaljnjih obrokov.

Člen 6 Sprostitev sredstev

1. Zadevna država članica Komisijo vnaprej obvesti o svoji nameri, da bo črpala sredstva iz svoje kreditne linije. Podrobna pravila bodo določena v sklepu iz člena 4(4).

2. Komisija redno preverja, ali je gospodarska politika države članice prejemnice skladna z njenim programom za prilagoditev in pogoji, ki jih je Svet določil v skladu s členom 4(4)(b). V ta namen ta država članica Komisiji zagotovi vse potrebne informacije in z njo v celoti sodeluje.

3. Na podlagi ugotovitev takšnega preverjanja Komisija po pridobitvi mnenja Ekonomsko-finančnega odbora odloči o sprostitvi nadaljnjih sredstev.

Člen 7 Najemanje in dajanje posojil

1. Posli najemanja in dajanja posojil iz člena 2 se izvajajo v eurih.

2. O značilnostih zaporednih obrokov, ki jih sprosti Unija v okviru sistema finančne pomoči, se pogajata država članica prejemnica in Komisija.

3. Ko Svet sprejme odločitev o posojilu, je Komisija pooblaščena, da na kapitalskih trgih ali od finančnih institucij najame posojilo v najugodnejšem času med načrtovanimi izplačili, da tako optimizira stroške financiranja in ohrani svoj ugled izdajatelja Unije na teh trgih. Zbrana sredstva, ki še niso bila izplačana, vedno ostanejo na namenskem gotovinskem računu ali računu vrednostnih papirjev, s katerimi se posluje skladno s pravili za izvenproračunske operacije, in se jih lahko uporabi samo za zagotavljanje pomoči državam članicam v okviru tega mehanizma.

4. Kadar država članica prejme posojilo, ki vsebuje klavzulo o predčasnem vračilu, in se odloči uporabiti to možnost, Komisija sprejme potrebne ukrepe.

5. Na prošnjo države članice prejemnice in kadar okoliščine dovoljujejo ugodnejšo obrestno mero posojil, lahko Komisija refinancira vsa ali del prvotnih posojil ali prestrukturira ustrezne finančne pogoje.

6. Ekonomsko-finančni odbor se redno obvešča o stanju poslov iz odstavka 5.

Člen 8 Stroški

Stroške, ki jih ima Unija pri sklepanju in izvajanju takšnih poslov, nosi država članica prejemnica.

Člen 9 Upravljanje posojil

1. Komisija oblikuje potrebno ureditev za upravljanje posojil skupaj z ECB.

2. Država članica prejemnica pri svoji nacionalni centralni banki odpre poseben račun za upravljanje prejete srednjeročne finančne pomoči Unije. Poleg tega glavnico in zapadle obresti za posojilo prenese na račun Evropske centralne banke štirinajst delovnih dni TARGET2 pred rokom za plačilo.

3. Brez poseganja v člen 27 Statuta Evropskega sistema centralnih bank in Evropske centralne banke ima Evropsko računsko sodišče v zvezi z upravljanjem te pomoči pravico, da v državi članici prejemnici izvaja finančni nadzor ali revizije, za katere meni, da so potrebni. Komisija, vključno z Evropskim uradom za boj proti goljufijam, ima zlasti pravico poslati svoje uradnike ali ustrezno pooblaščene zastopnike, da v državi članici prejemnici izvajajo tehnični ali finančni nadzor ali revizije, ki so v zvezi s pomočjo po njenem mnenju potrebni.

Člen 10 Pregled in prilagoditev

1. Komisija v šestih mesecih po začetku veljavnosti te uredbe, in po potrebi vsakih šest mesecev po tem, Ekonomsko-finančnemu odboru in Svetu posreduje poročilo o izvajanju te uredbe in o nadaljevanju izjemnih okoliščin, ki upravičujejo sprejetje te uredbe.

2. Po potrebi poročilo spremlja predlog za spremembe te uredbe s ciljem prilagoditve možnosti za dodelitev finančne pomoči, ne da bi to vplivalo na veljavnost že sprejetih sklepov.

Člen 11 Začetek veljavnosti

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet,

Predsednik